BRĪVĪBAS PIEMINEKĻA UN RĪGAS BRĀĻU KAPU PADOMES

2021. gada 15.septembrī

Nacionālā kultūras mantojuma pārvaldē Rīgā, Pils ielā 22 – 105

**4. sēdes**

**PROTOKOLS**

**Sēdē piedalās:**

Brīvības pieminekļa un Rīgas Brāļu kapu padomes (turpmāk – Padome) locekļi ar balsstiesībām:

J. Dambis, A. Ancāne, J. Lange, A. Kalniņš, V. Brūzis.

Padomes locekļi no nevalstisko organizāciju vidus bez balsstiesībām:

V. Zatlers, D. Bērziņš, M. Stirna.

Ārlietu ministrijas Padomes pārstāvja p .i. bez balsstiesībām: J. Trahimoviča

Izskatāmā jautājuma pārstāvji: G. Nāgels, R. Beļevičs.

Institūciju pārstāvis: R. Antoņevičs (Nacionālā kultūras mantojuma pārvalde (turpmāk – Pārvalde))

Protokolē:

D. Toc-Macāne

**Padomes locekļi, kuri attaisnojošu iemeslu dēļ sēdē nepiedalās:**

Ž. Zvaigzne, J. Šumeiko

Sēdi atklāj pl.11.00

**1.**

**Par Ministru kabineta rīkojumu projektā “Par Brīvības pieminekļa un Rīgas Brāļu kapu apsaimniekotāja noteikšanu” ietvertajiem aprēķiniem**

Jautājums par Ministru kabineta rīkojuma projekta ,,Par Brīvības pieminekļa un Rīgas Brāļu kapu apsaimniekotāja noteikšanu” anotācijā ietvertajiem Brīvības pieminekļa un Rīgas Brāļu kapu apsaimniekošanas aprēķiniem tiek skatīts, ņemot vērā ierobežotos termiņus, kas saistīti ar aprēķinu iesniegšanu valdībai un Saeimai lemšanai par valsts budžetu 2022.gadam.

**R. Antoņevičs:** Pārvaldei, sadarbībā ar Kultūras ministriju sagatavojot Ministru kabineta rīkojumu projektu “Par Brīvības pieminekļa un Rīgas Brāļu kapu apsaimniekotāja noteikšanu”, dokumentācijā ietverti arī apsaimniekošanas aprēķini, ko sākotnēji ir iesniegusi Rīgas pašvaldības aģentūra “Rīgas pieminekļu aģentūra” (turpmāk – Aģentūra). Uzreiz tika secināts, ka paredzētās summas ir nepietiekamas, lai kvalitatīvi apsaimniekotu Brīvības pieminekli un Rīgas Brāļu kapus, tāpēc aprēķini tika precizēti vēlreiz š.g. augusta beigās un iestrādāti MK rīkojumu projekta anotācijā. Ņemot vērā, ka Padome ar tiem iepazīstināta tikai informatīvi un Padomē ir bijušas diskusijas par anotācijā ietverto summu pamatojumu, nepieciešams vienoties kādas pozīcijas ir iekļaujamas anotācijas 3. sadaļā, lai beidzot to var ievietot jaunajā Tiesību aktu portālā un virzīt saskaņošanai institūcijās.

**J. Dambis:** Ir ļoti svarīgi, lai ieviešot jauno finansēšanas kārtību, nepieciešamo līdzekļu apjoms būtu ļoti nopietni izsvērts, jo uzsākot šo finansēšanas modeli, sākotnēji pieņemtās bāzes summas pēc tam ir grūti mainīt. Tāpēc summai, kas tiek prognozēta un pieprasīta no valsts budžeta, ir jābūt pierādītai. Slikti ir tad, ja tā ir par mazu, un beigās izrādās, ka objektus nevar kvalitatīvi uzturēt un apsaimniekot. Būtiski nonākt pie pārdomāta un pamatota rezultāta, lai arī tas, iespējams, prasīs ilgāku laiku, jo tam ir ilgtermiņa nozīme.

Ja valsts budžetā objektīvu apsvērumu dēļ kādam no izvirzītajiem mērķiem būs paredzēta mazāka summa, tad būs sagatavots dokuments, kur viss pieprasītais ir objektīvi pamatots, un nepieciešamības gadījumā var kalpot par argumentu papildus finansējuma pieprasīšanai nākotnē.

**V. Zatlers:** Tam visam būtu jābūt ietvertam speciālajā likumā noteiktajā Apsaimniekošanas programmā, kura šobrīd nav izstrādāta. Lai gan jau kopš š.g. marta ir zināms, ka objektu apsaimniekošanu turpinās Aģentūra, un par Apsaimniekošanas programmas nepieciešamību esmu runājis ar Aģentūru kopš š.g. aprīļa, rīcība nav sekojusi. Neskatoties uz to, ka Ministru kabinets vēl nav apstiprinājis apsaimniekotāju, Padome Aģentūru jau par tādu uzskata.

Padomei ir jāredz Apsaimniekošanas programmas sadaļas vismaz konceptuālā līmenī – saglabāšana, uzturēšana, izpēte – un kas paredzēts šajās sadaļās. Tam ir jābūt ļoti loģiskam dokumentam. Šobrīd anotācijā ietvertais neatspoguļo kopējo koncepciju, bet tikai atsevišķus savstarpēji nesasaistītus aprēķinus.

Man jālūdz Nāgela kungam skaidrot – kāds ir Aģentūras viedoklis par to, un kā tiek saredzēta tālākā attīstība?

**G. Nāgels:** Atgādina, ka saskaņā ar normatīvajiem aktiem, Ministru kabinetam apstiprinot Apsaimniekotāju, tam tiek doti 4 mēneši laika, lai izstrādātu Apsaimniekošanas programmu, bet Apsaimniekotājs šobrīd vēl nav oficiāli apstiprināts.

Par to, kādā veidā ir veikti iesniegtie aprēķini – tas pamatots ar Aģentūras struktūru. Ir izanalizēts, ka līdz šim savu darba laiku Brīvības pieminekļa un Rīgas Brāļu kapu apsaimniekošanai velta 2 mehāniķi, 4 zaļās zonas strādnieki, 3 apsargi. Daļa ir 100% nodarbināti, daļa velta šim darbam 50-60% darba laika, vēl citi – 10-15% vai 5% darba laika. Līdz ar to ir bijis sarežģīti noteikt precīzas summas, ko Aģentūra izdod, apsaimniekojot Brīvības pieminekli un Rīgas Brāļu kapus.

Sākotnēji bija doma, ka nepieciešams dibināt atsevišķu struktūrvienību, tajā ietverot projekta vadītāju, galveno ekonomistu un juristu, bet arī tās netika definēts kā pilnas slodzes darba vietas, un ideja atmesta.

Līdz ar to Aģentūras galējos aprēķinos par štata vienībām ņemts par pamatu 2020.gads, ietverot visas izmaksas. Šobrīd esošās speciālistu algas ir no 500-350 eur mēnesī un tās nav konkurētspējīgas, tāpēc būtu jāpaaugstina.

Prognozētais finansējums, kas attiecināms uz kultūras pieminekļu izpētēm un atjaunošanu, ir aprēķināts ļoti teorētiski. Jāatzīmē, ka speciālajā likumā nekur nav minēts, ka finansējuma tiek piešķirts arī restaurācijai, definētais mērķis ir tikai “saglabāšanas, uzturēšanas, atjaunošanas un apsaimniekošanas darbi”, līdz ar to tas netiek uzskatīts par Apsaimniekotāja kompetenci.

Ir ietverti 36 000 eur no Kultūras pieminekļu konservācijas un restaurācijas programmas, kas tiek piešķirti Rīgas Brāļu kapu ansambļa restaurācijai, šajā gadījumā, perimetrālās sienas un Varoņu terases restaurācijai, kā arī 100 000 eur, kas paredzēti Brīvības pieminekļa izgaismošanai. Kopā prognozētās izmaksas atjaunošanai ir 550 000 eur.

Jāmin, ka atjaunošanas ieceru izmaksas ir aprēķinātas līdz 2026.gadam. Paredzētās summas ir ļoti apjomīgas – to apgūšana prasa laiku – būvniecības dokumentācijas izstrāde, saskaņošana institūcijās, iepirkumi. Ieceru realizēšana jāparedz pakāpeniski – ja, piemēram, 2022.gadā šiem pasākumiem tiek piešķirti 550 000 eur, es neredzu, ka Aģentūra tos var apgūt.

Uzreiz arī jānorāda, ka tehnika teritorijas uzkopšanai ir ļoti novecojusi. Tehniskā inventāra iegādei ir paredzēti 15 000 eur. Papildus ir projektu izstrāde nākotnē, piemēram, Brīvības pieminekļa telpu ventilācijas sistēmas izbūvei, Rīgas Brāļu kapu tualešu rekonstrukcijai u.tml

Speciālajā likumā noteikts, ka Apsaimniekotājs apsaimnieko arī Brīvības pieminekļa un Rīgas Brāļu kapu aizsardzības zonu. Likumā noteikts, ka valsts piešķir finansējumu tikai pieminekļu apsaimniekošanai, tas nozīmē, ka pašvaldība turpinās finansēt aizsardzības zonas apsaimniekošanu caur Aģentūru, kas ir papildus slodze.

Vērš uzmanību, ka nekur nav noteikts, kura institūcija nodarbojas ar šo kultūras pieminekļu popularizēšanu – līdz šim tā bija Aģentūra, sadarbojoties ar pašvaldības institūcijām, izdodot bukletus vai publikācijas. Jautājums, kurš to turpmāk finansēs.

**V. Zatlers:** Vēlos oponēt par speciālajā likumā noteikto definējumu finansējuma piešķīrumam – tas nenosaka, ka restaurācija vai izpēte netiek paredzēta. Likumā ir norādīti 4 virzieni, un tas ir Aģentūras lēmums, kā tiek veikti budžeta aprēķini šajos virzienos. Ja par finansējuma plūsmām nav skaidrs kaut vai konceptuālā līmenī, tad tiešām var rasties neskaidrības.

Līdz ar to domāju, ka ir jābūt diezgan skaidrai Apsaimniekošanas programmai uz 3 vai 5 gadiem. Dokumentācija, kas iesniegta MK rīkojumu projekta anotācijai neizskatās pēc Apsaimniekošanas programmas, bet pēc dažādu vajadzību izklāsta. Ir skaidri jāredz, kas šobrīd ir Aģentūras bilancē un jāpamato nepieciešamā papildus finansējuma vajadzības, lai to var skaidri saprast.

Izmantojot iespēju, vēlos uzdot jautājumu Rīgas pilsētas izpilddirektoram par pašvaldības turpmāko redzējumu kultūras pieminekļu aizsardzības zonas apsaimniekošanā?

**J. Lange:** Aizsardzības zonu apsaimniekošanas modeli nav paredzēts mainīt – pašvaldība uzņemas savas saistības un turpinās apsaimniekošanu. Vienlaicīgi norādām, ka sagaidām valsts apņemšanos pildīt savas speciālajā likumā noteiktās saistības – finansēt Brīvības pieminekļa un Rīgas Brāļu kapu apsaimniekošanu, uzturēšanu un atjaunošanu. Ņemot vērā valdības iespējamos lēmumus, kas samazinās pašvaldības budžeta ieņēmumus un nākamā gada budžeta spiedienu uz atalgojuma apmēriem, pašvaldība nevar atsaukties Kultūras ministrijas lūgumam saglabāt pašvaldības finansējumu arī Brīvības pieminekļa un Rīgas Brāļu kapu apsaimniekošanai.

**J. Dambis:** Ja runājam par apsaimniekošanas programmu, visprecīzāk var aprēķināt uzturēšanas un kopšanas izmaksas. Attiecībā uz restaurāciju to ir grūtāk prognozēt daudz nezināmo apstākļu dēļ – piemēram, būvizmaksu cenu svārstības vai būvniecības dokumentācijas saskaņošana u.c.

Ja ir runa par darbinieku algām, var salīdzināt ar privātās uzņēmējdarbības sektoru. Neparedzot vismaz 1000 eur mēnesī, darbinieku pat vienkāršu pienākumu veikšanai būs sarežģīti atrast, ja runa ir par jomas ekspertu, tad minimālā alga ir no 1500 eur mēnesī. Tas nav sarežģīts aprēķins.

Runājot par uzturēšanai un apkopei paredzēto tehniku, ir apšaubāmi, ka pietiks ar 15 000 eur. Ja jau šobrīd tiek atzīmēts, ka visa esošā tehnika ir ar 90% nolietojumu, un finansējums tiek novirzīts tās labošanai, tad tā nav saimnieciska pieeja. Jāparedz vienreizēji pirkumi vismaz 45 000 eur apmērā, kur, piemēram, Rīgas Brāļu kapu teritorijas uzturēšanai tiek paredzēts viens mazais traktors ar visām uzkabēm, kas veicinātu kvalitatīvu apsaimniekošanu un zaļās zonas darbiniekiem būtiski atvieglotu darbu un samazinātu tam veltīto laiku.

Šādām pozīcijām būtu jābūt detalizēti pamatotām un jāatspoguļojas finansējuma aprēķinos – tad varētu skaidri redzēt, cik tas maksā, un kāpēc tas ir nepieciešams. Tā tiktu panākts, ka mūsu valsts nozīmīgākie simboli tiek kvalitatīvi apsaimniekoti un uzturēti, un izmaksu aprēķini būtu nepārprotami un caurspīdīgi. Ja par restaurācijai nepieciešamo finansējumu var atsevišķi runāt valdībā vai Saeimā, tad apsaimniekošanai paredzētajām izmaksās ir jābūt puslīdz skaidrām jau pašā sākumā.

**M. Stirna:** Nodibinājums “Rīgas Brāļu kapu un Latvijas vēsturiskā mantojuma fonds” (turpmāk – fonds) šo gadu laikā ir bijis lielā mērā iesaistīts Rīgas Brāļu kapu ansambļa restaurācijas darbos, tāpēc fondam ir zināms, kādi ir izaicinājumi kolēģiem, apsaimniekojot un uzturot kārtībā šo 7 ha lielo teritoriju.

Pirms šīs sēdes ir bijusi saruna ar darbiniekiem, un secināts, ka jānodrošina pamatvajadzības – papildus nepieciešama 1 štata vieta restauratoram, kurš veic restaurēto ansambļa daļu preventīvu konservāciju un apkopi, jo, piemēram, 2016.gadā restaurētās šūnakmens detaļas jau ir ar apaugumu, kas būtu jānotīra. 2 štata vietas papildus nepieciešamas zaļās zonas strādniekiem, jo šobrīd tie ir tikai 4 darbinieki, un teritorijas platības ir apjomīgas. 1 štata vieta jāparedz mehāniķim, kas veic tehniskos darbus.

Tāpat nepieciešama jau iepriekš minētā tehniskās bāzes atjaunošana – zāles pļāvēji, šļūtenes u.c. Veicama esošās tehnikas inventarizācija. Iespējams, ka objekta nodrošināšana ar nepieciešamo tehniku ir jārealizē kā ārpakalpojums – tam nepieciešama detalizētāka izpēte.

Būtiski ir paredzēt augu laistīšanas sistēmas izbūvi, tāpat profesionālu apsardzi un videonovērošanu, jo Rīgas Brāļu kapi ir vienīgais tāda līmeņa objekts, iespējams, pat pasaulē, kur apsargāšanas funkciju veic tikai sargsuns.

**V. Zatlers:** Redzams, ka no Padomes ir izskanējis daudz pamatotu ieteikumu aprēķinu papildināšanai vai koriģēšanai. Jautājums – cik laika Aģentūrai ir nepieciešams, lai strukturētu Apsaimniekošanas programmu un precizētu summas?

**J. Dambis:** Norāda, ka prioritāri un pēc iespējās īsā laikā ir nepieciešami summu precizējumi, kaut vai elektroniski atsūtīti, lai tos var pārsūtīt Kultūras ministrijai un ietvert rīkojumu projekta anotācijā. Kas attiecas uz Apsaimniekošanas programmu – tajā iestrādātajai informācijai visticamāk būs nepieciešama padziļināta analīze un diskusijas, līdz ar to programma var tikt iesniegta nedaudz vēlāk.

**G. Nāgels:** Ņemot vērā visu informāciju, kas šodienas sēdē ir izskanējusi, Aģentūrai nepieciešamas 2 nedēļas dokumentācijas sagatavošanai un precizēšanai.

**J. Dambis:** Lai nosūtītu informāciju institūcijām tālāk, apsaimniekošanas aprēķiniem tas ir par ilgu. Apsaimniekošanas programma var tikt iesniegta 2 nedēļu laikā, bet apsaimniekošanas aprēķinus Pārvaldē sagaidām elektroniski atsūtītus līdz 19.09.2021., lai uzreiz tos varētu pārsūtīt Kultūras ministrijai.

**V. Zatlers:** Norāda, ka viena no Rīgas Brāļu kapu vismazāk apsaimniekotajām zonām, kas bojā visu kapu koptēlu, ir teritorija, kur apbedīti Padomju laika nomenklatūras darbinieki. Aicina pārdomāt risinājumu, kā situāciju nākotnē varētu uzlabot.

**D. Bērziņš:** Atgriežas pie jautājuma par Brīvības pieminekļa un Rīgas Brāļu kapu aizsardzības zonu apsaimniekošanu, norādot, ka bez kopējas koncepcijas šo teritoriju attīstībai, var nākties daudzkārt atgriezties pie lokālu problēmu risināšanas, kā tas bija vērojams jautājumā par mākslas objektu izvietošanu Brīvības alejā. Būtu jāaktualizē šo koncepciju izstrādes nepieciešamība. Runājot par Rīgas Brāļu kapiem, pirms vairākiem gadiem jau bija izstrādāts būvniecības risinājums kapu priekšlaukuma satiksmes organizācijai, bet tas nav realizēts.

**R. Beļevičs:** Aģentūrai ir vēl viens jautājums – rīkojuma projekts paredz, ka Aģentūra ir arī aizsardzības zonu apsaimniekotājs. Ņemot vērā, ka šobrīd šos darbus veic citas pašvaldības struktūrvienības – Rīgas pašvaldības SIA “Rīgas satiksme” vai Kapsētu pārvalde – un Aģentūrai saskaņā ar speciālo likumu nav tiesību deleģēt citam savus pienākumus, kā Aģentūrai realizējami uzliektie pienākumi?

**J. Dambis:** Ar deleģēšanu tiek saprasta situācija, ka procesu pārraudzītājs ir viens – šajā gadījumā, Aģentūra. Pakalpojumu pirkšana iespējama arī no privātās uzņēmējdarbības struktūrām, bet atbildība netiek deleģēta. Ir svarīgi, lai ir šī virsorganizācija, kas seko līdzi darbībām aizsardzības zonā un nepieciešamības gadījumā konsultē, ko darīt vai nedarīt.

**R. Beļevičs:** Pašvaldībā juridiski nav šādas konstrukcijas un nav paredzēts arī tādu veidot, līdz ar to tiek saredzēti iespējami šķēršļi sadarbībā.

**V. Zatlers:** Noteikti ir jāsāk ar dialogu starp pašvaldības iesaistītajām pusēm, ja tas ir nesekmīgs, tad var domāt par juridisko rāmi. Rīgas pilsētas izpilddirektors ir informējis, ka par aizsardzības zonas apsaimniekošanu būs atsevišķa saruna ar Aģentūru pašvaldības līmenī.

Jautājums tiek slēgts.

**2.**

**Par Padomes darba kārtību un nākamo sēdes datumu**

Vienošanās par sanāksmi Pārvaldē 12.10.2021. pl. 14.00. Izskatīšanai iesniegts fonda “Nāc līdzās!” jautājums par Brīvības pieminekļa pieejamību cilvēkiem ar redzes traucējumiem.

Sēdi slēdz pl.12.40

Sēdi vadīja: V. Zatlers

*(paraksts\*)*

*\*Dokuments ir parakstīts ar drošu elektronisko parakstu un satur laika zīmogu*

Sēdi protokolēja: D. Toc-Macāne